Blog
Morský vánok v kuchyni
Hurá, leto je už oficiálne tu! K tomuto obdobiu nepochybne patrí aj plánovanie letných dovoleniek, na ktoré sa všetci celý rok tešíme. Určite mnohí z vás zavítajú aj do Talianska, ktoré milujeme nielen pre krásnu prírodu, históriu a slnkom zaliate pláže, ale aj pre svetoznáme a vynikajúce jedlo. Taliansku kuchyňu po stáročia inšpirovalo mnoho ďalších. Jej pestrosť sa mení od regiónu k regiónu. Na severe sa stretneme s krémovým rizotom, v Toskánsku ochutnáme pesto, bolonskú omáčku či carbonara, pokračujeme ďalej na juh s pizzou a čerstvými rybami na Sicílii a Sardínii. Táto rôznorodosť má pôvod v dlhých dejinách Talianska aj v časoch, keď ho tvorili menšie štáty. Talianska kuchyňa je veľmi zdravá, pretože sa varí z jednoduchých ingrediencií, množstva zeleniny, olivového oleja a syrov ako parmezán, mozzarella, ricotta či mascarpone. Veľký dôraz sa kladie na používanie lokálnych surovín, najlepšie z miestneho trhu. Vďaka Talianom sme okrem pizze podľahli aj cestovinovým jedlám od výmyslu sveta. Do dnešného dňa je na svete známych okolo 310 tvarov cestovín. Spaghetti, fettuccine, lasagne, pappardelle, tagliatelle, fusilli, penne, farfalle, ravioli, tortellini či gnocchi rozširujú naše znalosti taliančiny v kuchyni. Pre Talianov je jedlo nielen o tom "čo", ale aj o tom "ako". Sú zástancami "slow food" – vždy si nájdu čas sadnúť si za stôl a jedlo si poriadne vychutnať v kruhu najbližších.
Aj ryby sú jednou z hlavných častí talianskeho jedálneho lístka. Podávajú sa väčšinou len ľahko korenené, s jemnými omáčkami, iba grilované alebo pečené. Jednoducho, najlepšie chutia naľahko! K rybám sa vždy podáva citrón a zelenina. Taliani sú najväčší milovníci zeleniny. Najviac im chutí baklažán, rajčiny, paprika, artičoky a tekvice. Najčastejšie sa podáva surová ako šalát, dusená, plnená alebo pečená so syrom, ktorá chutí najlepšie. Ak sa talianskych či iných stredomorských dobrôt už neviete dočkať, môžete teraz dovoliť morskému vánku osviežiť vašu kuchyňu. Marcel si pre vás pripravil vynikajúci letný dovolenkový chod s grilovaným lososom a so zapekanou zeleninou. Dajte sa uniesť touto lahodnou gurmánskou vlnou.